b'\n_START_ARTICLE_\nMegan Rapinoe\n_START_SECTION_\nSeurajoukkueura\n_START_PARAGRAPH_\nRapinoe aloitti ammattilaisuransa Chicago Red Starsissa, jossa h\xc3\xa4n pelasi vuosina 2009\xe2\x80\x932010 38 ottelua tehden niiss\xc3\xa4 kolme maalia. Vuonna 2011 Rapinoe edusti kolmea seuraa, kotimaansa Philadelphia Independence\xc3\xa4 ja magicJackia sek\xc3\xa4 australialaista Sydney FC:t\xc3\xa4. Vuonna 2012 h\xc3\xa4n pelasi Seattle Soundersissa kaksi ottelua._NEWLINE_Tammikuussa 2013 Rapinoe siirtyi Ranskan Division 1 F\xc3\xa9mininen Olympique Lyoniin, jossa h\xc3\xa4n debytoi naisten mestarien liigassa p\xc3\xa4\xc3\xa4sten finaaliin seuran kanssa kaudella 2012\xe2\x80\x932013. H\xc3\xa4n siirtyi vuonna 2013 kotimaansa p\xc3\xa4\xc3\xa4sarjan Seattle Reigniin, mist\xc3\xa4 h\xc3\xa4n kuitenkin palasi kaudeksi 2013\xe2\x80\x932014 takaisin Lyoniin. Tammikuussa 2014 Rapinoe kuitenkin siirtyi pysyv\xc3\xa4sti takaisin Seattle Reign FC:n riveihin.\n_START_SECTION_\nMaajoukkueura\n_START_PARAGRAPH_\nYhdysvaltoja alle 20-vuotiaissa edustanut ja ik\xc3\xa4luokan MM-pronssia vuonna 2004 saavuttanut Rapinoe debytoi Yhdysvaltain naisten jalkapallomaajoukkueessa vuonna 2006. H\xc3\xa4n kuului Yhdysvaltain joukkueeseen vuoden 2011 MM-kilpailuissa, joissa Rapinoe teki yhden maalin Yhdysvaltain saavuttaessa hopeaa. Seuraavana vuonna Rapinoe oli mukana my\xc3\xb6s kes\xc3\xa4olympialaisissa Lontoossa, jossa h\xc3\xa4n pelasi jokaisessa kuudessa ottelussa tehden kolme maalia, muun muassa suoraan kulmapotkusta Kanadaa vastaan, ja saavuttaen olympiakultaa. Vuoden 2015 MM-kilpailuissa Rapinoe voitti maailmanmestaruuden. H\xc3\xa4n pelasi kaikissa Yhdysvaltain otteluissa lukuun ottamatta puoliv\xc3\xa4lier\xc3\xa4\xc3\xa4, josta h\xc3\xa4n joutui olemaan poissa varoitustilin t\xc3\xa4yttymisen vuoksi, ja teki kaksi maalia alkulohko-ottelussa Australiaa vastaan. Vuoden 2019 MM-kilpailuissa Rapinoe voitti kultaa, tehden 6 maalia ja voitti turnauksen parhaan pelaajan sek\xc3\xa4 parhaan maalintekij\xc3\xa4n palkinnon.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nHein\xc3\xa4kuussa 2012 Rapinoe kertoi julkisesti olevansa lesbo. H\xc3\xa4n seurusteli vuosina 2009\xe2\x80\x932013 Australian entisen maajoukkuepelaajan Sarah Walshin kanssa. Vuodesta 2013 h\xc3\xa4n on tapaillut muusikko Sera Cahoonea. Vuodesta 2017 Rapinoe on seurustellut amerikkalaisen koripallot\xc3\xa4hden Sue Birdin kanssa.'